Oneirologie (van die Griekse ὄνειρον oneiron, "droom"; en -λογία -logia, "die studie van") is die wetenskaplike bestudering van drome. In huidige navorsing word gesoek na ’n verband tussen droom en die huidige kennis oor die werking van die brein, asook na ’n begrip van hoe die brein werk wanneer ’n mens droom met betrekking tot geheuevorming en geestesteurings. Oneirologie verskil van droomuitlegkunde, wat ten doel het om die betekenis van drome te ontleed. Navorsing oor drome sluit in die verkenning van die meganismes van droom, die invloede op droom en steurings wat met droom te doen het. Dit oorvleuel met neurologie en kan wissel van die bepaling van hoe dikwels ’n mens droom en ’n ontleding van die breingolwe tydens drome tot die bestudering van die uitwerking van dwelmmiddels en senuoordraers op slaap of droom. Hoewel die debat oor die doel en oorsprong van drome voortduur, kan baie geleer word uit die bestudering van drome as ’n funksie van breinaktiwiteit. So kan kennis op dié gebied bydra tot die behandeling van sekere geestesteurings.